ddrg/super_eurlex huggingface dataset:
KIRJALLINEN KYSYMYS E-2309/98

esittäjä(t): Nikitas Kaklamanis (UPE) komissiolle

(22. heinäkuuta 1998)

Aihe: Kiinteät jätteet Kouroupitosin uomassa Haniassa

Kouroupitosin uomasta Haniassa on tullut kiinteiden jätteiden sijoituspaikka, millä on silminnähtävät vaikutukset alueen ympäristöön. Euroopan komissio on jo vuodesta 1992 käynnistänyt menettelyjä, jotta kreikkalaiset viranomaiset saataisiin ryhtymään toimenpiteisiin uoman suojelemiseksi, mutta tulokset ovat olleet laihoja, sillä he ovat ryhtyneet tuskin mihinkään tämänsuuntaisiin toimiin.

Haluaisin kysyä Euroopan komissiolta: Kuinka se aikoo toimia, jotta tämän uoman pilaaminen lopetettaisiin ja mitkä tulevat olemaan Kreikalle koituvat taloudelliset seuraukset maan viranomaisten osoittamasta jatkuvasta välinpitämättömyydestä sellaisessa asiassa, jossa heidän olisi pitänyt kauan sitten mukautua komission yksiköiden ehdotuksiin?

Komission jäsenen Ritt Bjerregaardinkomission puolesta antama vastaus

(23. lokakuuta 1998)

Euroopan yhteisöjen tuomioistuin totesi 7 päivänä huhtikuuta 1992 antamassaan tuomiossa, että koska Kreikka ei ollut ryhtynyt tarvittaviin toimenpiteisiin, jotta jätteet sekä myrkylliset ja vaaralliset jätteet poistettaisiin Hanian alueelta vaarantamatta ihmisten terveyttä tai aiheuttamatta haittaa ympäristölle, ja koska se ei ollut laatinut kyseistä aluetta varten jätteiden sekä myrkyllisten ja vaarallisten jätteiden hävittämistä koskevia suunnitelmia tai ohjelmia, se oli laiminlyönyt sekä jätteistä annetun direktiivin 75/442/ETY(1) 4 ja 6 artiklan mukaiset velvollisuutensa että myrkyllisistä ja vaarallisista jätteistä annetun direktiivin 78/319/ETY(2) 6 ja 12 artiklan mukaiset velvollisuutensa.

Todettuaan, ettei Kreikka ollut toteuttanut yhteisön tuomioistuimen tuomion täytäntöönpanemiseksi tarvittavia toimenpiteitä, komissio saattoi EY:n perustamis-sopimuksen 171 artiklan mukaisesti asian uudelleen tuomioistuimen käsiteltäväksi 17. marraskuuta 1997. Asian käsittely on vielä kesken. Tuomioistuin voi todeta, että jäsenvaltio ei ole noudattanut sen tuomiota, ja sen jälkeen vahvistaa tuomiossaan kyseisen jäsenvaltion suoritettavaksi määrättävän uhkasakon suuruuden.

Kreikan viranomaiset ovat esittäneet komissiolle tutkimuksen, joka on teetetty Hanian alueen jätehuoltoa koskevan suunnitelman valmistelemiseksi. Komission saamien tietojen mukaan jätehuoltosuunnitelman valmistelutyöt ovat kuitenkin yhä edelleen kesken.

(1) EYVL L 194, 25.7.1975.

(2) EYVL L 84, 31.3.1978.
Virallinen lehti nro C 320 , 06/11/1999 s. 0083



KIRJALLINEN KYSYMYS P-3866/98 esittäjä(t): Hugh McMahon (PSE) komissiolle (9. joulukuuta 1998) Aihe: Ikäsyrjintä ja perustamissopimuksen 13 artikla Voiko komissio kertoa parlamentille, millaisia tuloksia se saavutti Wienissä pitämässään kokouksessa, jossa käsiteltiin perustamissopimuksen uuden, syrjintää koskevan 13 artiklan soveltamista? Mitä toimia komissio ehdottaa seuraavaksi? Mitä nimenomaisesti ikäsyrjintään liittyviä toimia komissio harkitsee 13 artiklan määräysten soveltamiseksi? Komission jäsenen Pádraig Flynninkomission puolesta antama vastaus (28. tammikuuta 1999) Komissio ilmoitti sosiaalialan toimintaohjelmassaan vuosiksi 1998-2000(1) aikomuksensa tutkia Amsterdamin sopimuksen 13 artiklan avaamia uusia toiminta-aloja. Wienissä järjestettiin 3.-4. joulukuuta 1998 mittava eurooppalainen konferenssi 13 artiklan täytäntöönpanosta. Konferenssin tavoitteena oli käynnistää keskustelu Euroopan yhteisössä ja jäsenvaltioissa syrjimättömyyspolitiikan parissa työskentelevien tahojen kesken (Euroopan unionin toimielimet, jäsenvaltiot, kansalaisjärjestöt, työmarkkinaosapuolet ja akateemiset piirit) siitä, miten artiklan avaamia mahdollisuuksia voidaan kehittää tästä eteenpäin. Yksi konferenssin tärkeimmistä päätelmistä oli se, että yhteisön toiminnan on täydennettävä jäsenvaltioiden toimia syrjinnän torjunnan alalla. Komissio julkisti konferenssin lopussa aikomuksensa esittää Amsterdamin sopimuksen voimaantulon jälkeen 13 artiklaan pohjautuvan syrjinnän vastaisten toimien paketin. Komissio varmistaa, että kaikissa tehtävissä ehdotuksissa otetaan asianmukaisesti huomioon iän perusteella tapahtuvan syrjinnän ehkäisemiseen ja torjuntaan liittyvät näkökohdat. (1) KOM(98) 259 lopullinen.
Virallinen lehti nro C 325 , 12/11/1999 s. 0052



KIRJALLINEN KYSYMYS E-4077/98 esittäjä(t): Caroline Jackson (PPE) komissiolle (14. tammikuuta 1999) Aihe: Lainsäädännön parantaminen: vastuun jakaminen Komissio ilmoitti 2. joulukuuta, että se aikoo peruuttaa noin 90 ehdotusta, jotka ovat käyneet tarpeettomiksi eri syistä, esimerkiksi asioiden toissijaisuuden vuoksi. Voiko komissio antaa tämän kysymyksen esittäjälle luettelon ehdotuksista, jotka se aikoo peruuttaa; voiko se ilmoittaa, koska tämä lista julkistetaan; ja voiko komissio julkistamisen jälkeen julkaista sen Euroopan yhteisöjen virallisessa lehdessä? Komission puheenjohtajan Jacques Santerinkomission puolesta antama vastaus (10. helmikuuta 1999) Arvoisan parlamentin jäsenen pyytämä luettelo on lähetetty parlamentille ja neuvostolle 17. joulukuuta 1998(1). Päätös julkaistaan Euroopan yhteisöjen virallisessa lehdessä lähiaikoina. (1) SEK(98) 2143.
Virallinen lehti nro C 289 , 11/10/1999 s. 0087



KIRJALLINEN KYSYMYS E-3784/98 esittäjä(t): Gerhard Schmid (PSE) komissiolle (11. joulukuuta 1998) Aihe: Pikkulasten turvallisuuden varmistaminen lentokoneessa Eurooppalaisten lentoyhtiöiden lentokoneissa on huomattavia puutteita ajatellen pikkulasten turvallisuutta. Alle kaksivuotiaat lapset istuvat yleensä vanhempien sylissä, isompien lasten turvallisuus varmistetaan täysin soveltumattomilla aikuisille tarkoitetuilla turvavöillä. Turbulenssissa tai onnettomuustilanteissa lapset ovat riittämättömästi tai eivät ole lainkaan suojattuja. Yhdysvalloissa on erilaisia kiinnitinjärjestelmiä, jotka on sovitettu erityisesti lasten tarpeiden mukaisiksi. Aikuisten lantiovyöhön kiinnitettävät lisäturvavyöt ovat Yhdysvalloissa myös kiellettyjä. Euroopassa ne ovat kuitenkin sallittuja, vaikka ne voivat aiheuttaa vakavia sisäisiä vammoja lapsille. 1. Miten komissio arvioi edellä mainittua asiaa? 2. Aikooko komissio ehdottaa säädöksiä lasten turvallisuuden varmistamiseksi lentokoneessa? 3. Aikooko komissio kieltää lasten matkustamisen ilman omaa istumapaikkaa? Jos ei aio, miksei? 4. Olisiko mahdollista sallia siirtymävaihetta varten tietyt, lapsille tarkoitetut autossa käytettävät turvajärjestelmät myös lentokoneessa? Jos ei olisi, miksei? Komission jäsenen Neil Kinnockinkomission puolesta antama vastaus (11. helmikuuta 1999) Komissio pyytää arvoisaa parlamentin jäsentä tutustumaan vastaukseen, jonka se on antanut Hiltrud Breyerin samasta aiheesta esittämään kirjalliseen kysymykseen E-2751/98(1). Komissio on tietoinen siitä, ettei lasten eikä varsinkaan pikkulasten suojelemista oteta riittävästi huomioon nykyisissä ilmailualan turvallisuusnormeissa. Tämän vuoksi komissio käynnisti tärkeän tutkimuksen imeväisikäisten ja muiden lasten turvalaitteita koskevista eurooppalaisista eritelmistä. Tutkimuksessa tarkastellaan paranneltujen turvavyöjärjestelmien toteuttamismahdollisuuksia. Lisäksi annetaan ehdotus eurooppalaisista vaatimuksista lentoliikenteen lapsimatkustajia varten. Komissio toimittaa hankkeen tulokset jäsenvaltioiden muodostamalle Euroopan ilmailuviranomaisten yhteistyöelimelle, jota pyydetään tarvittaessa tarkistamaan tällaisten turvalaitteiden turvallista käyttöä koskevat nykyiset vaatimukset. Tämä johtaisi luonnollisesti myös yhteisön nykyisen lainsäädännön tarkistamiseen esimerkiksi teknisten sääntöjen ja hallinnollisten menettelyjen yhdenmukaistamisesta siviili-ilmailun alalla 16 päivänä joulukuuta 1991 annetun neuvoston asetuksen(ETY) 3922/91(2) liitteen II sisältämien lentokelpoisuusmääräysten osalta. Komissio ei halua ennen tutkimustulosten valmistumista ratkaista, olisiko pikkulasten kuljetus kiellettävä, jos heille ei ole omia istuimia, vai olisiko sallittava autoissa nykyään käytettävien kaltaiset turvalaitteet. (1) EYVL C 118, 29.4.1999, s. 134. (2) EYVL L 373, 31.12.1991.
Virallinen lehti nro C 289 , 11/10/1999 s. 0101



KIRJALLINEN KYSYMYS E-3873/98 esittäjä(t): Kirsi Piha (PPE) komissiolle (4. tammikuuta 1999) Aihe: Elintarviketuonti Virosta Virossa, kuten muissakin Baltian maissa, maatalous- ja elintarvikesektorit ovat joutuneet erittäin suuriin vaikeuksiin Venäjän kriisin vaikutusten vuoksi. Maiden elintarvikevienti on lähes tyrehtynyt, koska elintarvikevienti muualle kuin entisen Neuvostoliiton alueelle on erittäin vähäistä. Miten komissio aikoo selvittää mahdollisuuksia nykyistä laajempaan elintarvikevientiin Baltian maista EU:n alueelle? Miten Baltian maiden elintarvikesektoreita tuetaan ja on mahdollista tukea unionin nykyisten tukiohjelmien kautta? Mitkä ovat olleet suurimmat esteet EU:n elintarviketuonnin lisäämiselle Baltian maista? Komission jäsenen Hans van den Broekinkomission puolesta antama vastaus (11. helmikuuta 1999) Komissio on hyvin tietoinen Venäjän kriisin vaikutuksista maataloustuotteiden kansainväliseen kauppaan. Sillä on vaikutuksia Viroon ja muihin Keski-Euroopan maihin sekä myös yhteisöön. Phare-ohjelmasta annetulla yhteisön avulla on autettu Keski-Euroopan maita uudistamaan talouksiensa rakenteita ja lisäämään kilpailukykyään yhteisön markkinoilla. Tämä yhdistettynä Eurooppa-sopimuksen mukaiseen kaupan vapauttamiseen on johtanut kaupan suuntautumiseen uudelleen yhteisöön, mikä on vähentänyt Keski-Euroopan maiden alttiutta Venäjän kriisin vaikutuksille. Agenda 2000 -asiakirjassa komissio ehdotti, että Phare-ohjelman lisäksi liittymistä edeltävää tukea olisi vahvistettava myöntämällä vuosittain vielä 500 miljoonaa euroa maatalouden kehittämiseen ja 1 000 miljoonaa euroa rakenneinvestointeihin. Liittymistä edeltävän vahvistetun tuen lisäksi komissio ehdotti neuvostolle neuvottelujen aloittamista Keski-Euroopan assosioituneiden maiden kanssa vastavuoroisista lisämyönnytyksistä maataloustuotteiden ja valmistettujen tuotteiden kaupassa.
Virallinen lehti nro C 370 , 21/12/1999 s. 0001



KIRJALLINEN KYSYMYS E-0017/98 komissiolle esittäjä(t): Jaak Vandemeulebroucke (ARE) (29. tammikuuta 1998) Aihe: Eri kielten käyttö Euroopan yhteisöjen virallisessa lehdessä Euroopan yhteisöjen virallisessa lehdessä L 328 julkaistiin 28. marraskuuta 1997 luettelo hankintaviranomaisista, jotka suorittavat hankintansa julkisia hankintoja koskevan sopimuksen mukaisesti. Sivulla 10 oleva Belgiaa koskeva luettelo on julkaistu vain yhdellä kielellä eli ranskaksi. Komissio on tietoinen eri kielten käyttöä koskevasta huolestuneisuudestani. Voitaisiinko minulle ilmoittaa, miksi tämä luettelo on julkaistu ainoastaan ranskan kielellä? Täytyykö minun siis päätellä, että flaamin- ja saksankieliset eivät kuulu tämän julkisia hankintoja koskevan lainsäädännön piiriin? Komission jäsenen Mario Montinkomission puolesta antama vastaus (20. maaliskuuta 1998) Komissio tekee parhaillaan yksityiskohtaista tutkimusta kunnianarvoisan jäsenen esittämästä ongelmasta ja ilmoittaa hänelle tuloksesta mahdollisimman pian.
KIRJALLINEN KYSYMYS E-4042/98

esittäjä(t): Alexandros Alavanos (GUE/NGL) komissiolle

(13. tammikuuta 1999)

Aihe: Turkin vientiä tukevat toimet

Turkin hallitus ilmoitti vastikään seuraavista vientiä tukevista toimista yrityksille ja vientitavaroille:

- Sellaisten vientiyritysten tukeminen, jotka on muodostettu yritysfuusioissa ja jotka avaavat toimipisteen ulkomailla.

- Sellaisten vientiyritysten tukeminen 400 000-900 000 dollarilla, jotka on muodostettu yritysfuusioissa.

- Muut vientituet.

Koska edellä mainitut tukitoimet ovat kilpailusääntöjen vastaisia, aiheuttavat haittaa jäsenvaltioiden yrityksille sekä tuotteille ja ovat Turkin ja EU:n välisen tulliliiton Turkkia koskevien sitoumusten vastaisia, voisinko saada komissiolta vastaukset seuraaviin kysymyksiin:

- Voiko komissio vahvistaa oikeiksi edellä mainitut seikat?

- Onko vientituen myöntäminen tulliliiton hengen ja sisällön mukaista?

- Onko Turkin ja EU:n joka tapauksessa täytynyt neuvotella ennen edellä mainitun vientituen myöntämistä? Onko asiasta neuvoteltu?

- Mitä komissio aikoo tehdä Turkin hallituksen tekemien tulliliittosopimuksen vastaisten toimien lopettamiseksi?

Komission jäsenen Hans van den Broekinkomission puolesta antama vastaus

(2. maaliskuuta 1999)

Komissio on hiljattain saanut tietoonsa, että Turkin hallitus on heinäkuussa 1997 hyväksynyt tiedonannon 97/9 tuen myöntämisestä toimistojen ja liikkeiden avaamiseen ja toimintaan ulkomailla sekä tavaramerkkien myynninedistämiseen ulkomailla. Tiedonanto sisältää erityisesti säännöksiä Turkin ulkomaankaupasta vastaavan osaston myöntämästä tuesta, jolla katetaan osa ulkomaille jo perustettujen ja siellä toimivien tai sinne perustettavien yritysten, liikkeiden, varastojen ja sivukonttoreiden perustamiseen, toimintaan ja myynninedistämiseen liittyvistä kustannuksista.

Komissio tutkii, täyttävätkö nämä säännökset tulliliitosta tehdyn päätöksen 1/95 ja erityisesti sen valtiontukia koskevan 34 artiklan mukaiset edellytykset. Jos niiden todetaan olevan ristiriidassa mainittujen edellytysten kanssa, komissio pyytää välittömästi asian käsittelyä tulliliiton sekakomiteassa tulliliitosta tehdyn päätöksen 38 artiklan mukaisesti.
Virallinen lehti nro C 297 , 15/10/1999 s. 0079



KIRJALLINEN KYSYMYS E-3546/98 esittäjä(t): Jan Mulder (ELDR) komissiolle (1. joulukuuta 1998) Aihe: Yhdysvaltain hallituksen lisätuki maanviljelijöille Komissio on varmasti tietoinen lisätuesta, jota Yhdysvaltain hallitus antaa "Farm Bill" -lain nojalla maanviljelijöille, jotka toimivat alhaisista maailmamarkkinahinnoista johtuvassa erittäin vaikeassa tilanteessa. 1. Katsooko komissio, että tämä lisätuki on Maailman kauppajärjestön sääntöjen mukaista? 2. Mitä johtopäätöksiä komissio tekee tästä lisätuesta yhdysvaltalaisille maanviljelijöille; johtopäätöksiä, jotka koskevat komission omia ehdotuksia yhteisen maatalouspolitiikan uudistamisesta tai lisätukea nykyisin äärimmäisen epävarmassa tilanteessa olevalle sika-alalle? Komission jäsenen Franz Fischlerinkomission puolesta antama vastaus (29. tammikuuta 1999) 1. Maailman kauppajärjestön WTO:n jäsenet ovat ryhtyneet vähentämään kansallisia tukia määrällisten sitoumusten mukaisesti. Maataloussopimuksessa määrättyjen erityisvaatimusten mukaisiin valtiontukiin (niin kutsutut green box- ja blue box -toimenpiteet) ei kuitenkaan sovelleta kyseistä vähennyssitoumusta. Yhdysvaltain toimenpiteistä on ilmoitettava WTO:lle, jolloin niitä voidaan tarkastella niiden luonteen ja Yhdyvaltain tuen kokonaisvähennyssitoumuksen mukaisesti. Tässä vaiheessa vaikuttaa kuitenkin epätodennäköiseltä, että niihin sisältyisi kyseisen sitoumuksen rikkomista. 2. Yhdysvaltain toimenpide on pääasiassa lyhytkestoinen ratkaisu tiettyyn erityistilanteeseen, eikä se vaikuta Agenda 2000 -ehdotuksiin, joilla on pitkän aikavälin tavoitteita. Komissio on toteuttanut toimenpiteitä helpottaakseen sianlihamarkkinoiden ongelmia.
Virallinen lehti nro C 289 , 11/10/1999 s. 0046



KIRJALLINEN KYSYMYS P-3406/98 esittäjä(t): Graham Watson (ELDR) komissiolle (9. marraskuuta 1998) Aihe: Humanitaarinen apu Atiworon tulipalon uhreille Atiworossa 17. lokakuuta roihunneessa tulipalossa kuoli yli 700 nigerialaista. Arvioiden mukaan noin 1000 muuta loukkaantunutta on viety sairaaloihin, joiden varustus ei riitä hoitamaan heitä asianmukaisesti. Uhrien ystävät ja sukulaiset ovat kuljettaneet vakavasti loukkaantuneita salaa pois sairaaloista peläten, että uhreja pidätetään. Onko komissio tarjoutunut antamaan lääkeapua ja tukemaan Nigerian viranomaisia Atiworon uhrien auttamiseksi? Komission jäsenen Emma Boninonkomission puolesta antama vastaus (7. joulukuuta 1998) Välittömästi räjähdyksen tapahduttua komission edustusto aloitti tilanteen tiiviin seurannan ja se on toimittanut komissiolle tarvittavat tiedot. Välitöntä avuntarvetta on helpotettu kahdenvälisillä lahjoituksilla, jotka sisälsivät akuuttia lääkintäapua, elintarvikkeita ja taloustavaroita. Komissio ei ole toistaiseksi saanut yhdeltäkään järjestöltä, kansalaisjärjestöltä tai Nigerian viranomaisilta muodollista hakemusta osallistua rahoitukseen. Myös Punaisen ristin yhdistysten kansainvälinen liitto on ilmoittanut, että Nigerian Punaisella ristillä on onnettomuuspaikalla riittävä avustusvälineistö.
Virallinen lehti nro C 341 , 29/11/1999 s. 0030



KIRJALLINEN KYSYMYS E-4051/98 esittäjä(t): Eolo Parodi (PPE) ja Guido Viceconte (PPE) komissiolle (13. tammikuuta 1999) Aihe: Ulkomailla asuvien Italian kansalaisten verotusta koskeva laki Italian edustajainhuoneessa 20. marraskuuta 1998 hyväksytyn julkistaloudellisia vakauttamis- ja kehitystoimia koskevan lain 10 §:ssä määrätään, että 1. tammikuuta 1999 alkaen ulkomailla, edullisen verotuksen maissa tai alueilla asuvat väestörekisteristä poistetut Italian kansalaiset joutuvat maksamaan luonnollisille henkilöille määrättyä tuloveroa Italiassa. Voiko komissio ilmoittaa onko tällainen kaksoisverotus sopusoinnussa nykyisten kahdenvälisten sopimusten ja asiaa koskevan eurooppalaisen lainsäädännön kanssa? Komission jäsenen Mario Montinkomission puolesta antama vastaus (8. maaliskuuta 1999) Komission saamien tietojen mukaan kyseisessä verolainsäädännössä säädetään, että edullisen verotuksen valtion alueelle muuttaneen Italian kansalaisen on todistettava verohallinnolle, että hänellä ei enää ole verotuksellista kotipaikkaa Italiassa. Todistustaakka on siis käänteinen suhteessa aikaisempaan lainsäädäntöön, jonka mukaan hallinnon oli todistettava, että verovelvollinen asui edelleen Italiassa. Komission mielestä Italian uusi lainsäädäntö edustaa veronkierron torjuntaa eikä sitä voida ainakaan ensi näkemältä pitää yhteisön oikeutta rikkovana. Tämän lisäksi Italian verohallinto ei ole komission tietojen mukaan vielä ilmoittanut, mitä ulkomaisia alueita se pitää edullisen verotuksen alueina. Kun otetaan huomioon Italian veroviranomaisten aikaisempi suhtautuminen näihin kysymyksiin, ei ole kuitenkaan syytä olettaa, että kyse voisi olla muista jäsenvaltioista. Komissio seuraa, millä edellytyksillä Italian viranomaiset soveltavat tätä lakia. Arvoisa parlamentin jäsen esitti myös kysymyksen tämän toimenpiteen yhteensopivuudesta verotusta koskevien sopimusten kanssa. Tähän on todettava, että edullisen verotuksen valtioiden kanssa ei useinkaan ole tehty sopimuksia. Jos tällaisia sopimuksia kuitenkin on tehty, niissä yleensä määrätään, että jos verovelvollisella katsotaan olevan sopimuspuolina olevien valtioiden kansallisen lainsäädännön mukaisesti verotuksellinen kotipaikka kummassakin valtiossa, sopimuksen soveltamiseksi on vahvistettava yksi ainoa kotipaikka (ks. taloudellisen yhteistyön ja kehityksen järjestön OECD:n mallisopimuksen 4 artikla).
KIRJALLINEN KYSYMYS E-3265/98

esittäjä(t): Alexandros Alavanos (GUE/NGL) komissiolle

(30. lokakuuta 1998)

Aihe: ESR:n kustannuksella suoritettuihin väärinkäytöksiin liittyvän menettelyn eteneminen

Kysymykseeni E-1007/96(1) antamassaan vastauksessa, joka koski Euroopan sosiaalirahaston kustannuksella tapahtuneita väärinkäytöksiä, komission jäsen Flynn muun muassa totesi, että Kreikka oli ilmoittanut 44 väärinkäytöstä, jotka liittyivät ESR:oon kaudella 1991-94. Erityisesti hän korosti, että a) "seitsemäntoista tapausta liittyy yhteen tiettyyn yrittäjätahoon. Kreikan viranomaiset ovat ilmoittaneet komissiolle, että he ovat ryhtyneet oikeustoimiin tässä tapauksessa" ja b) "mitä tulee väärinkäytösten toteamisen jälkeen palautettaviin summiin, Kreikka ei ole antanut vielä tietoja tästä asiasta".

Komissiolta kysytään: Onko edellä mainittu tapaus käsitelty loppuun, mihin päätökseen siinä tultiin ja kuka oli kyseinen yrittäjä? Onko Kreikka antanut edellä mainitut, pyydetyt tiedot ja jos se on näin tehnyt, mitä olivat kyseiset summat ja mihin tapauksiin ne liittyivät? Onko Kreikka pitänyt nämä summat?

Komission jäsenen Anita Gradininkomission puolesta antama vastaus

(6. tammikuuta 1999)

Kreikan viranomaisten ilmoittamaa 17:ää Euroopan sosiaalirahaston (ESR) tapausta koskeva oikeuskäsittely on vielä kesken. Oikeuskäsittelyn vuoksi Kreikan viranomaisten aloittama takaisinperintä on keskeytetty.

Kuten parlamentin jäsenen kirjalliseen kysymykseen E-1007/96 annetussa vastauksessa mainittiin, tiedot, jotka on annettu tai saatu rakennepolitiikan rahoituksen epäsäännönmukaisuuksista ja aiheettomasti maksettujen summien takaisinperinnästä sekä tätä alaa koskevan tiedotusjärjestelmän perustamisesta 11 päivänä heinäkuuta 1994 annetun komission asetuksen (EY) 1681/94(2) perusteella, ovat kyseisen asetuksen 10 artiklan mukaisesti ammattisalaisuuksia. Erityisesti oikeushenkilöiden nimet voidaan antaa ainoastaan, jos tämä tieto on tarpeen epäsäännönmukaisuuksien ehkäisemiseksi, kanteen nostamiseksi tai epäiltyjen epäsäännönmukaisuuksien todentamiseksi. Komissio ei siten voi ilmoittaa kyseisen edunsaajan nimeä.

Komissio haluaa painottaa, että Kreikan viranomaiset eivät ole sisällyttäneet mainituista tapauksista neljää kyseisten toimintaohjelmien lopullisiin maksupyyntöihin, vaan rahoitustukipyyntö on näiden tapausten osalta peruttu ja Kreikan viranomaiset ovat pyytäneet komissiota pidättämään rahoitustuen asetuksen (ETY) 4253/88(3) 24 artiklan nojalla kunnes 13 muun tapauksen oikeuskäsittely on päättynyt. Komissio on jo tehnyt päätökset tuen pidättämisestä kahden tapauksen osalta ja 11 muun tapauksen kohdalla päätökset ovat valmisteluvaiheessa. Pidätettävän tuen määrä on 1 180 000 ecua.

(1) EYVL C 305, 15.10.1996, s. 36.

(2) EYVL L 178, 12.7.1994.

(3) EYVL L 374, 31.12.1988, sellaisena kuin se on muutettuna asetuksella (ETY) 2082/93, EYVL L 193, 31.7.1993.
Virallinen lehti nro C 297 , 15/10/1999 s. 0075



KIRJALLINEN KYSYMYS E-3488/98 esittäjä(t): Anne McIntosh (PPE) komissiolle (25. marraskuuta 1998) Aihe: Euroopan unionin tiedotusaineisto Voisiko neuvosto ilmoittaa, kuinka suuret ovat Britannian kouluissa tällä hetkellä jaettavien Euroopan unionia käsittelevien tiedotusaineistojen kustannukset ja kuka niistä vastaa? Onko neuvosto samaa mieltä siitä, että sellaisissa tiedotusaineistoissa, joita jaetaan jäsenvaltioissa ja joissa käsitellään EU:n jäsenyyden sekä euroon osallistumisen etuja, olisi esitettävä perusteluja sekä puolesta että vastaan? Komission jäsenen Marcelino Orejankomission puolesta antama vastaus (5. helmikuuta 1999) Komission edustusto Yhdistyneessä kuningaskunnassa jakaa tiedotusaineistoa ainoastaan pyynnöstä. Edustusto Yhdistyneessä kuningaskunnassa ei jaa yhteisöä käsittelevää yleistä tiedotusaineistoa Iso-Britannian kouluihin, mutta sikäläisten opettajien pyynnöstä kouluihin kuitenkin lähetetään julkaisuja, joista esimerkkinä mainittakoon "Euroquest - a trail of questions and answers about the EU". Aineisto on Iso-Britannian opettajien kirjoittama ja tarkoitettu opetukseen. Vuonna 1998 Euroquest-tiedotetta painettiin miljoona kappaletta kustannusten ollessa 204 547 ecua. Edustusto ei levitä Yhdistyneessä kuningaskunnassa minkäänlaista tiedotusaineistoa, joka koskisi euroa tai Yhdistyneen kuningaskunnan osallistumista euroalueeseen. Edustusto kunnioittaa brittihallituksen mielipidettä, jonka mukaan euroon osallistuminen on Yhdistyneen kuningaskunnan parlamentin ja kansan asia. Edustusto jakaa tiedotusaineistoa muiden jäsenvaltioiden euroon liittyvästä toiminnasta Euroopassa ja kansainvälisellä tasolla, kuitenkin vain pyynnöstä. Edustusto ei ole tukenut rahallisesti euron markkinoimista Yhdistyneessä kuningaskunnassa eikä brittihallitus ole tehnyt asiaa koskevaa yleissopimusta komission kanssa.